RETTENS DOM (Appelafdelingen)

6. oktober 2009

Sag T-102/08 P

Asa Sundholm

mod

Kommissionen for De Europæiske Fællesskaber

»Appel – personalesag – tjenestemænd – bedømmelse – karriereudviklingsrapport udfærdiget til opfyldelse af en dom afsagt af Personaleretten – bedømmelsesperioden 2001/2002 – begrundet fravær – begrundelsespligt«

Angående: Appel af dom afsagt af Retten for EU-personalesager (Anden Afdeling) den 13. december 2007, Sundholm mod Kommissionen (sag F-27/07, endnu ikke trykt i Samling af Afgørelser), med påstand om, at denne dom ophæves.

Udfald: Dom afsagt af Retten for EU-personalesager (Anden Afdeling) den 13. december 2007, Sundholm mod Kommissionen (sag F-27/07, endnu ikke trykt i Samling af Afgørelser), ophæves. Afgørelsen af 2. juni 2006, hvorved bedømmeren i appelleddet stadfæstede Asa Sundholms karriereudviklingsrapport for perioden fra den 1. juli 2001 til den 31. december 2002, annulleres. I øvrigt frifindes Kommissionen for De Europæiske Fællesskaber i sagen for Personaleretten. Kommissionen betaler sagens omkostninger i forbindelse med sagen for Personaleretten og for Retten i Første Instans.

Sammendrag

1. Tjenestemænd – bedømmelse – karriereudviklingsrapport – begrundet fravær

(Tjenestemandsvedtægten, art. 43)

2. Tjenestemænd – søgsmål – erstatningssøgsmål – annullation af anfægtet ulovlig retsakt – passende genoprettelse af en ikke-økonomisk skade

(Tjenestemandsvedtægten, art. 91)

1. Selv om en tjenestemands begrundede fravær ikke kan komme vedkommende til skade i forbindelse med bedømmelsen af tjenestemanden, kan karakteren for vedkommendes tjenstlige indsats forhøjes således, at der tages hensyn til de betingelser, hvorunder tjenestemanden har udført sine funktioner på trods af, at tjenestemanden på grund af sit fravær har haft mindre effektiv arbejdstid. En sådan hensyntagen som del af den samlede karakter for den tjenstlige indsats foretages imidlertid ikke automatisk, eftersom den alene er en mulighed for dem, der udarbejder karriereudviklingsrapporten, og det påhviler disse at tage højde for denne mulighed, såfremt omstændighederne berettiger hertil.

Under omstændigheder, hvor bedømmeren og bedømmeren i appelleddet ikke har grund til at betragte tjenestemandens begrundede fravær, som om det har haft en væsentlig indvirkning på vedkommendes tjenstlige indsats i løbet af den af karriereudviklingsrapporten omfattede periode, kan de ikke kritiseres for hverken at have nævnt eller taget hensyn til en sådan omstændighed i de kommentarer i karriereudviklingsrapporten, der vedrører den tjenstlige indsats.

(jf. præmis 29, 39 og 40)

Henvisning til: Retten, 8. marts 2005, sag T-277/03, Vlachaki mod Kommissionen, Sml. Pers. I-A, s. 57, og II, s. 243, præmis 83 og den heri nævnte retspraksis.

2. Annullation af den af en tjenestemand anfægtede forvaltningsakt udgør i sig selv en passende og principielt dækkende genoprettelse af enhver ikke-økonomisk skade, når nævnte forvaltningsakt ikke indeholder en udtrykkeligt negativ vurdering af klagerens kvalifikationer, der vil kunne krænke denne.

(jf. præmis 47)

Henvisning til: Retten, 13. december 2005, forenede sager T-155/03, T-157/03 og T-331/03, Cwik mod Kommissionen, Sml. Pers. I-A, s. 411, og II, s. 1865, præmis 205 og den heri nævnte retspraksis.